Document ID: 31993L0061

Direktiva Komisije 93/61/EGS
z dne 2. julija 1993
o določitvi načrtov s pogoji, ki jih mora izpolnjevati razmnoževalni in sadilni material zelenjadnic razen semena v skladu z Direktivo Sveta 92/33/EGS
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 92/33/EGS z dne 28. aprila 1992 o trženju razmnoževalnega in sadilnega materiala zelenjadnic razen semena [1] in zlasti člena 4 Direktive,
ker je pri izvajanju določb te direktive primerno upoštevati pridelovalne cikle raznega materiala;
ker se lahko pogoji, določeni v tej direktivi, upoštevajo kot minimalni standard, sprejemljiv na tej stopnji glede na trenutne pridelovalne pogoje v Skupnosti; ker se bodo ti postopoma razvijali in izpopolnjevali, da se končno dosežejo visoko kakovostni standardi;
ker so ukrepi, predvideni s to direktivo, v skladu z mnenjem Stalnega odbora za semena in razmnoževalni material za poljedelstvo, vrtnarstvo in gozdarstvo,
SPREJELA NASLEDNJO DIREKTIVO:
Člen 1
1. Ta direktiva določa načrte iz člena 4 Direktive 92/33/EGS in opredeljuje zahteve glede označevanja iz člena 11 navedene direktive.
2. Načrti se uporabljajo za rastline v rasti in razmnoževalni material zelenjadnic (vključno s podlago) ter iz njih pridobljen sadilni material vseh rodov in vrst iz Priloge II k Direktivi 92/33/EGS ter za podlage drugih rodov in vrst iz člena 4 navedene direktive, ne glede na uporabljeni način razmnoževanja, za prej navedeno se v nadaljnjem besedilu uporablja skupen izraz "material".
3. Določbe te direktive se uveljavljajo postopoma ob upoštevanju pridelovalnega cikla materiala iz odstavka 2.
Člen 2
Material, kjer je to primerno, izpolnjuje ustrezne pogoje zdravstvenega varstva rastlin, določene z Direktivo Sveta 77/93/EGS [2].
Člen 3
1. Brez poseganja v določbe člena 2 mora biti material vsaj ob vizualnem pregledu praktično prost škodljivih organizmov in bolezni, ki lahko vplivajo na kakovost, ali njihovih znakov ali znamenj, ki zmanjšujejo uporabnost razmnoževalnega in sadilnega materiala zelenjadnic, in zlasti tistih, navedenih za zadevne rodove ali vrste v Prilogi k tej direktivi.
2. Vsak material, ki kaže vidne znake ali znamenja škodljivih organizmov ali bolezni iz odstavka 1 na stopnji rastlin v rasti, se ustrezno tretira takoj po njihovem pojavu ali pa se, kjer je primerno, uniči.
3. Čebulice šalotke in česna morajo izpolnjevati tudi naslednje zahteve: razmnoževalni material mora biti pridobljen neposredno iz materiala, ki je bil na stopnji rastlin v rasti pregledan in spoznan za praktično prostega škodljivih organizmov in bolezni, njihovih znakov ali znamenj iz odstavka 1 in zlasti tistih, ki so navedeni v Prilogi.
Člen 4
Material mora imeti istovetnost in čistost glede na rod ali vrsto, pa tudi zadostno istovetnost in čistost glede na sorto.
Člen 5
1. Material mora biti praktično brez napak, ki bi zmanjševale njegovo kakovost v vlogi razmnoževalnega ali sadilnega materiala.
2. Vitalnost in dimenzije materiala morajo biti zadovoljive glede na njegovo uporabnost kot razmnoževalni in sadilni material zelenjadnic. Prav tako mora biti zagotovljeno primerno razmerje med koreninami, stebli in listi.
Člen 6
1. Dobaviteljev dokument iz člena 11 Direktive 92/33/EGS mora biti iz primernega, prej neuporabljenega materiala in natisnjen v najmanj enem od uradnih jezikov Skupnosti. Vsebovati mora rubrike z naslednjimi podatki:
(i) navedbo "EGS-kakovost";
(ii) navedbo oznake države članice EGS;
(iii) navedbo odgovornega uradnega organa ali njegovo razlikovalno oznako;
(iv) registrsko ali akreditacijsko številko;
(v) ime dobavitelja;
(vi) individualno serijsko, tedensko številko ali številko partije;
(vii) datum izdaje dobaviteljevega dokumenta;
(viii) referenčno številko partije semena pri sadikah, vzgojenih neposredno iz semena, ki se trži v skladu z Direktivo Sveta 70/458/EGS [3]. Ta referenčna številka pa se lahko posreduje tudi odgovornemu organu na njegovo zahtevo;
(ix) ime vrste ali, če material spremlja rastlinski potni list v skladu z Direktivo Komisije 92/105/EGS [4], botanično ime;
(x) ime sorte. V primeru podlage pa ime sorte ali njeno oznako;
(xi) količino;
(xii) kadar gre za uvoz iz tretjih držav v skladu s členom 16(2) Direktive 92/33/EGS, ime države pridelave.
2. Kjer material spremlja rastlinski potni list v skladu z Direktivo 92/105/EGS, lahko potni list na željo dobavitelja predstavlja dobaviteljev dokument iz odstavka 1. Kljub temu morata biti navedeni oznaka "EGS-kakovost" in oznaka odgovornega uradnega organa po Direktivi 92/33/EGS, skupaj s sklicevanjem na ime sorte. Pri uvozu iz tretjih držav po členu 16(2) Direktive 92/33/EGS mora biti navedeno tudi ime države pridelave. Ti podatki so lahko v istem dokumentu kot rastlinski potni list, vendar morajo biti vidno ločeni.
Člen 7
1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1993. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 8
Ta direktiva je naslovljena na države članice.
V Bruslju, 2. julija 1993

Labels: 3
17
6